La Generalitat ignora si els menors que pernocten en solars abandonats i inhalen pega a l’entorn de l’anomenat Forat de la vergonya, al costat del mercat de Santa Caterina, estan sota la seva tutela. Quatre mesos després que l’Ajuntament de Barcelona els traslladés la seva preocupació pel repunt d’aquest fenomen i alguns més des que Mossos, Guàrdia Urbana i assistents socials van identificar el problema al barri, el secretari d’Afers Socials i Família, Francesc Iglésies, va reconèixer ahir que no pot «ni afirmar ni desmentir» que aquests nens estiguin sota la seva responsabilitat. És més, Iglésies va admetre que s’havia assabentat de la seva existència per les informacions que va publicar EL PERIÓDICO aquest dilluns.

El secretari d’Afers Socials, que va comparèixer ahir davant la Comissió d’Infància del Parlament, va explicar als periodistes que, abans de confirmar si són menors tutelats per la DGAIA, «s’ha de portar a terme una verdadera identificació» dels menors i comprovar si estan dins del sistema de protecció de la Generalitat o si, al contrari, són nens que han arribat sols a Catalunya i que encara no estan tutelats per l’Administració.

PROCEDIMENT MOLT CLAR

Les declaracions de l’alt càrrec de la Conselleria de Treball i Afers Socials contrasten amb l’activitat que des de fa mesos estan portant a terme els Mossos i la Guàrdia Urbana, que els identifiquen gairebé diàriament, i un grup d’assistents socials que des de fa mesos atenen aquest grup de menors, que oscil·la entre la quinzena i el mig centenar, segons les dades amb què treballen les forces de l’ordre o els educadors.

Iglésies va afirmar que no han rebut cap informació sobre el fet que diversos d’aquests nens estiguin acollits en un centre de Manresa i en altres, tal com han informat a aquest diari fonts policials, i va assegurar que aquest centre no ha comunicat cap fuga de menors. «Si així fos, el procediment seria molt clar: una vegada feta la identificació, el director del centre ha de recollir-lo acompanyat pels Mossos amb la finalitat de tornar-lo al centre del qual s’ha escapat».

Tant el secretari d’Afers Socials com el director general d’Atenció a la Infància i Adolescència, Ricard Calvo, van reconèixer que la fuga de menors és habitual, però no van ser capaços de donar –o no la van voler precisar– la xifra de nens que en aquests moments es donen per escapats dels centres d’acollida. «Des de la DGAIA tenim clar quants nens hi ha als centres d’acollida. Tenim la xifra al dia perquè quan es produeix una fuga s’activa el protocol», va assegurar Calvo sense facilitar cap nombre concret tot i les repetides preguntes de la premsa.

REUNIÓ AMB L’AJUNTAMENT

Els responsables d’Afers Socials han afirmat que estan «molt interessats» pel cas del Forat de la vergonya i han anunciat que demà celebraran una reunió amb l’Ajuntament de Barcelona per abordar aquest problema. Iglésies i Calvo també van explicar que l’arribada de nens sols a Catalunya, procedents d’altres països i en especial del Marroc, és «un degoteig constant que està augmentant».

A Catalunya hi ha uns 7.500 menors tutelats, la meitat d’ells en edat adolescent. Entre el 30% i el 40% viuen en centres residencials d’acollida; el 40%, amb familiars quan els progenitors no se’n poden fer càrrec o els han retirat la custodia, i una mica més del 15%, en cases de particulars que han decidit participar en aquests processos d’acollida. En l’actualitat hi ha uns 100 menors pendents de trobar una d’aquestes famílies d’acollida, que són «essencials», segons Benestar Social, per als menors de 0 a 6 anys. Entre el 10% i el 15% dels menors que arriben als Centres Residencials d’Acció Educativa (CRAE) són nens maltractats o que han patit abusos sexuals.